הוועדה המיוחדת לפניות הציבור, כנסת 20, פרוטוקול מספר 155, 2018-12-04 12:00

ישראל אייכלר: שלום לכם, אנחנו דנים היום בוועדה לפניות הציבור בעניין טיסות אל על בערבי שבת, בעקבות האירוע שהיה לפני כמה שבועות, כאשר טיסת אל על יצאה לדרך מניו יורק לישראל בשעה שהמטוס, מסיבות שונות ומגוונות, לא היה יכול להגיע עד השבת ולכן הוא נחת באתונה.

ישראל אייכלר: זה גרם סבל רב גם לאלה שהיו באתונה במקום בניו יורק – אם היו נותנים להם לרדת – וגם לנוסעים האחרים.

ישראל אייכלר: אנחנו קיבלנו פניות רבות מאוד בנושא, והיום אנחנו נדון בכך.

ישראל אייכלר: אני דיברתי עם היושב-ראש של אל על, אלי דפס, והוא הבטיח לי שתוך עשרה ימים או שבוע יהיה דוח של המבקר של אל על, ואני מקווה שאולי תוכלו להציג לנו אותו או את חלקו פה בוועדה.

ישראל אייכלר: יש לנו גם פונים שהגיעו, וגם נציג של משרד התחבורה, ישי דון יחיא, מרשות התעופה האזרחית.

ישראל אייכלר: אני אפתח בפנייה שהביא לי נוסע שהיה שם.

ישראל אייכלר: רציתי להפגיש אותו איתכם, אבל במוצאי שבת הוא כבר נסע חזרה, כך שלא היה אפשר להפגיש אותו.

ישראל אייכלר: אבל אני אקריא פה את העובדות כפי שהוא מספר אותן.

ישראל אייכלר: הוא כותב: הייתי על הטיסה המדוברת, ישבתי במרכז המטוס, כך שאני יכול להעיד שלב אחרי שלב על מה שאירע.

ישראל אייכלר: אני טס בקו הזה בקביעות לצורך עסקים, בטיסה שבועית קבועה שיוצאת ב-18:30 שעון ניו יורק ביום חמישי ונוחתת בישראל בסביבות 11:30 בבוקר של יום שישי.

ישראל אייכלר: זאת הטיסה האחרונה לפני שבת, מה שהופך אותה לפופולרית בקרב אנשי עסקים שנמצאים במהלך השבוע בניו יורק וחוזרים לשבת לישראל כדי להיות עם המשפחה.

ישראל אייכלר: באותו שבוע ידענו שאמור לרדת שלג בשעות הצהריים, משהו שיכביד על התנועה בדרכים.

ישראל אייכלר: כל הנוסעים נערכו בהתאם ויצאו מוקדם יותר לשדה התעופה, וכולם הגיעו.

ישראל אייכלר: מדובר במטוס ג'מבו עם מאות נוסעים, וכולם הגיעו בזמן ללא יוצא מן הכלל.

ישראל אייכלר: בשדה אמרו לנו שהטיסה תתעכב בשעה, אבל לא הסבירו לנו למה.

ישראל אייכלר: אומנם יום שישי קצר, אבל עדיין נספיק להגיע לפני שבת.

ישראל אייכלר: בינתיים הזמן עבר ולא נראה שמשהו מתקדם.

ישראל אייכלר: התחלנו לחשוש.

ישראל אייכלר: העלו אותנו על המטוס וראינו משהו מוזר.

ישראל אייכלר: במטוס כזה, שאמורים להיות כ-40 אנשי צוות, ראינו בקושי כמה אנשים.

ישראל אייכלר: הוסבר לנו שצוות הטיסה מתעכב בדרכים ועוד חצי שעה הוא יגיע.

ישראל אייכלר: חצי שעה הפכה לשעה, ועוד קצת, ואז הצוות עלה.

ישראל אייכלר: היינו כבר בשעה תשע בערב והיינו בלחץ, כי המשמעות היא נחיתה באזור השעה שתיים בישראל.

ישראל אייכלר: ביקשנו לרדת מהטיסה – זו הנקודה המרכזית בעיניי כיושב-ראש הוועדה – ולעשות את השבת בארצות הברית.

ישראל אייכלר: אבל הקברניט הבטיח: הינה, אנחנו כבר יוצאים, אנחנו הראשונים בתור להמראה, נגיע בשתיים וחצי, לפני שבת.

ישראל אייכלר: האמנו, למרות שראינו מטוסים אחרים נכנסים למסלול.

ישראל אייכלר: המטוס החל ליסוע על המסלול, אבל הוא יצא לקבל טיפול להפשרת קרח מהכנפיים והמנועים.

ישראל אייכלר: ההליך כולו לקח למעלה משעה, והמשמעות – נחיתה לקראת 15:30, שעה לפני השקיעה, שזה חצי שעה בערך לפני הדלת נרות בירושלים.

ישראל אייכלר: עד שהמטוס מתחבר לשרוול, עד שהמטוס מתפנה, עד שמספיקים לצאת מביקורת הדרכונים זה עוד שעה, כך שלפי החישובים היינו אמורים לבלות את השבת בשדה התעופה בן גוריון, משהו שלא היינו מוכנים לו.

ישראל אייכלר: החלה מהומה.

ישראל אייכלר: רצינו לרדת.

ישראל אייכלר: כל מה שביקשנו זה לרדת.

ישראל אייכלר: היו צעקות, זה טבעי.

ישראל אייכלר: אנשים מחכים בשדה מארבע אחרי הצהריים, כל רגע מבטיחים להם שכבר ממריאים – והשעון רץ קדימה.

ישראל אייכלר: אבל בשום שלב לא הייתה לא אלימות מילולית ולא הרמת ידיים, ודאי שלא אלימות פיזית.

ישראל אייכלר: בעקבות המהומה עלה הקברניט ברמקול ואמר שהוא חוזר לשער להוריד אותנו.

ישראל אייכלר: אלא שבמקום להוריד אותנו בשער הוא התחיל לנסוע לכיוון מסלול ההמראה.

ישראל אייכלר: האנשים כעסו, נעמדו, סירבו לשבת.

ישראל אייכלר: בשלב מסוים עלה הרב שלום בער סורצקין, ראש מוסדות עטרת שלמה, ברמקול ואמר שהוא דיבר עם הקברניט, והמטוס בעזרת השם ינחת שעה לפני שבת, והוא הזמין את כולם לבוא אליו לראשון לציון אם לא נספיק להגיע לירושלים.

ישראל אייכלר: מאוחר יותר יספר הרב סורצקין, ואני מצטט ממה שפורסם בתקשורת, מתוך קטעי וידאו בהם הוא מגולל את הסיפור: השתמשו בי.

ישראל אייכלר: שיקרו אותנו.

ישראל אייכלר: אמרו לנו נתונים לא נכונים.

ישראל אייכלר: ויותר מזה – לא התייחסו לאנשים, לא נתנו שום מידע.

ישראל אייכלר: אמרו לי שהטיסה תיקח תשע שעות ועשר דקות, ביקשו ממני לדבר במערכת הכריזה של המטוס ואמרו שהמטוס ינחת בשעה שלוש בתל אביב.

ישראל אייכלר: גם כשהיה שינוי, בכלל לא עדכנו אותנו, למרות ההצהרות.

ישראל אייכלר: כאן הוא מצטט את מה שהוא שמע בשם הרב סורצקין: יש לציין כי גרסאות הנוסעים מתאימות להקלטות הקשר בין קברניט המטוס לבין מגדל הפיקוח בנמל התעופה.

ישראל אייכלר: הטייס, שעמד על מסלול ההמראה, התלבט אם לחזור או לטוס.

ישראל אייכלר: הוא ביקש ממגדל הפיקוח אישור להמתין כמה דקות, ונימק זאת: "יש לנו בעיות עם כמה נוסעים.

ישראל אייכלר: נקבל עדכון תוך כמה דקות אם אנחנו יכולים להמריא או שנצטרך לחזור בחזרה לשער".

ישראל אייכלר: אני רוצה להפסיק את הציטוט ולהגיד משהו בסוגריים.

ישראל אייכלר: בפולניה היו אומרים שמה שיותר גרוע מרשעות זאת טיפשות.

ישראל אייכלר: זאת אומרת, אם יש לך נוסעים שרוצים לרדת ואתה יכול לחזור לגייט ולפתור את הבעיה, אז ללכת ולהסתבך בהתלבטויות זה הכשל הניהולי לדעתי.

ישראל אייכלר: אני סוגר סוגריים וממשיך במכתב.

ישראל אייכלר: הנוסעים מיהרו לנצל את הטיסה הארוכה לנמנום.

ישראל אייכלר: הם ראו שהשעה המיועדת לנחיתה הייתה 04:25, ולאחר זמן זה ירד ל-04:15.

ישראל אייכלר: הבנתי שאולי נספיק בקושי לצאת מהמטוס לפני השקיעה, ואמרתי לדיילות שכדאי לתאם עם משרדי אל על בארץ ארוחות שבת ומקומות לינה בטרקלין בבן גוריון לנוסעים שומרי שבת.

ישראל אייכלר: מפה לשם אני קולט שעל הצגים מופיע בכלל זמן נחיתה 03:10.

ישראל אייכלר: זה היה נשמע בלתי סביר, התחילו לחשושים שאולי אנחנו נוחתים בכלל באתונה.

ישראל אייכלר: אגב, פה בארץ כולם כבר ידעו שהם הולכים לאתונה, אבל הם במטוס עוד לא ידעו.

ישראל אייכלר: שאלנו את הדיילות, הן לא ידעו להגיד כלום, ואז הקברניט אמר שלא נספיק לנחות בבן גוריון לפני שבת, ולכן ננחת באתונה.

ישראל אייכלר: באותו שלב מי שהתפרץ היו בכלל אנשים חילונים שרצו להגיע כמה שיותר מהר הביתה – "למה לרדת באתונה".

ישראל אייכלר: אנחנו היינו לחוצים שהמשפחות שלנו מחכות לנו ואיפה נעשה את השבת.

ישראל אייכלר: לשמחתנו שליחי חב"ד באתונה, הרב מנדי הנדל ורעייתו, עשו עבודה נפלאה וארגנו לנו סעודת מלכים.

ישראל אייכלר: וכאן הוא מגיע למלון, ואני לא אאריך הרבה: במלון שסודר לנו מטעם אל על לא היו מספיק חדרים והיינו צריכים לישון עם אנשים אחרים באותו חדר.

ישראל אייכלר: הוא מסביר פה את הסיבה, אבל אני לא אאריך.

ישראל אייכלר: במוצאי שבת כולנו התקשרנו למשפחות לעדכן ולהתעדכן איך עברה השבת – ומה אנחנו שומעים?

ישראל אייכלר: שאנחנו אלימים, שהרבצנו לדיילות, שניסינו לפרוץ לתא הטייס, ושחברת התעופה מאששת את הדברים ואומרת שתגיש תלונה נגד הנוסעים.

ישראל אייכלר: תפסנו את הראש.

ישראל אייכלר: הסתירו מאיתנו מידע, צוות הטיסה לא הגיע בזמן, הם ידעו שהם לא יספיקו לנחות בארץ לפני שבת, סירבו לחזור לשער להוריד אותנו, השתמשו ברב סורצקין שירגיע אותנו, הם ידעו שהם נוחתים באתונה ואמרו לנו את זה רק שעתיים לפני הנחיתה – ואנחנו אלה שיוצאים לא בסדר?

ישראל אייכלר: ככה הוא כתב.

ישראל אייכלר: ועכשיו הוא מספר על שליחי חב"ד.

ישראל אייכלר: יצוין כי בערב שבת, כשנחתנו ביוון, התקשרנו הביתה לעדכן אותם שלא נגיע לשבת ושלא ידאגו.

ישראל אייכלר: אמרו לנו: עדכנו אותנו כבר בבוקר שאתם תנחתו בסוף ביוון.

ישראל אייכלר: זאת אומרת, בארץ כבר ידעו לפניהם.

ישראל אייכלר: גם שליח חב"ד באתונה עודכן כבר ב-11 בבוקר על המטוס שאמור לנחות אחר הצהריים.

ישראל אייכלר: זו הנקודה המכעיסה בכל הסיפור: התנהגו איתנו בחוסר יושב ובלי הגינות.

ידידיה לוונטל: אמרו לו שיש 60 מנות.

ישראל אייכלר: כשתקבל זכות דיבור תדבר יותר על הפרטים.

ישראל אייכלר: גם הוא דיבר איתי על העניין של ה-60.

ישראל אייכלר: כי הם לקחו בחשבון את אלו שהזמינו "ספיישל קושר", הם לא ידעו ששומרי שבת רבים לא הזמינו "ספיישל קושר".

ישראל אייכלר: אני ממשיך במכתב.

ישראל אייכלר: הם לא אמרו לנו מה הולך לקרות, מתי בדיוק נצא ואיפה ננחת.

ישראל אייכלר: המסקנה העולה היא ברורה: צוות הטיסה איחר למטוס...

ישראל אייכלר: הוא עוד פעם אומר את אותו דבר, אז אני לא אאריך ולא אגיד את זה שוב.

ישראל אייכלר: אגב, הם אמרו לנו שהחב"דניקים היו בסדר גמור.

ישראל אייכלר: ולא זו בלבד, הוא גם סיפר לי שארגנו להם מקווה באתונה.

ישראל אייכלר: יכול להיות שמשמיים הביאו אותם לשם, כדי שיהיה מקווה באתונה.

ישראל אייכלר: אבל זה סיפור אחר.

ישראל אייכלר: הוא טוען שכשהגיעו הנוסעים החילונים בשבת, חילקו להם שוקולדים ביציאה מהמטוס; ואנחנו, שחזרנו במוצאי שבת, לא קיבלנו כלום, רק רפש והמלצות – מה שמבליט עוד יותר את הפער ביחס לנוסעים.

ישראל אייכלר: זו הטענה של הפונה, שתכף אני אגיד לכם את השם שלו.

ישראל אייכלר: אני פונה אל כבודו בתקווה שיפעל בכלים הפרלמנטריים העומדים לרשותו.

ישראל אייכלר: יש כאן שני מישורים.

ישראל אייכלר: אחד, הגנה על כבודו של המגזר החרדי מול ההשמצות הפרועות, העומדות על גבול האנטישמיות.

ישראל אייכלר: והשני, בדיקה מול כל נוסע אינדיבידואלי כיצד ניתן לפצות אותו על הנזק שנגרם על ידי החברה.

ישראל אייכלר: אודה להתייחסותכם ולטיפולכם המסור.

ישראל אייכלר: אני הארכתי קצת בהקראת המכתב כדי שאנחנו נמקד את הדיון בעובדות ולא ברגשות, כי את הרגשות כולם כבר ביטאו.

ישראל אייכלר: כמנהגנו בכל דיון בפניות הציבור, אנחנו פונים קודם אל הפונים.

ישראל אייכלר: נשמע את הפונה ידידיה לוונטל.

ישראל אייכלר: אתה היית במטוס, נכון?

ידידיה לוונטל: אני הייתי במטוס.

ידידיה לוונטל: אני מייצג עשרות אנשים, להבדיל ממה שאל על חושבים.

ידידיה לוונטל: יש קבוצת ווטסאפ שפעילה כמעט 24 שעות, מאז שנחתנו בארץ, כמעט במשך שבועיים, ויש בה כמעט 140 איש.

ידידיה לוונטל: הקבוצה פעילה כל הזמן, ואתמול שלחתי ווטסאפ והודעתי שאני הולך לוועדה, ואם מישהו רוצה שאני אדבר בשמו, שישלח לי ייפוי כוח.

ידידיה לוונטל: קיבלתי עשרות ייפוי כוח.

ידידיה לוונטל: ואני עוד הכי רגוע מהם.

ידידיה לוונטל: קודם כול, הבאתי כמה תמונות כדי להראות לכם מה הפירוש של "טיסת החרדים" שהייתה בעיתונים ושאל על התייחסו אליה.

ישראל אייכלר: אני מרשה לך להראות, אבל אני מעדיף שתידבק לעובדות.

ידידיה לוונטל: אני רק רוצה להראות את זה כי העיתונים דיברו על "טיסת חרדים".

ישראל אייכלר: מה אתה רוצה להראות לנו בתמונה?

ידידיה לוונטל: שהחרדים היו מיעוט שבמיעוט בטיסה.

ידידיה לוונטל: היו אולי 15 אנשים שחזותם חרדית על הטיסה.

ישראל אייכלר: מה זה אומר?

ידידיה לוונטל: פשוט הכותרות היו שהחרדים התפרעו.

ידידיה לוונטל: הייתה לי פגישה במשרד אתמול, הגיעו אנשים לא דתיים, ומה שהם ראו זה "החרדים התפרעו על הטיסה".

ידידיה לוונטל: הם קראו את הכותרות בשבת, מה שהיה ב-ynet, "החרדים התפרעו".

ידידיה לוונטל: אז כאן אני מראה את "טיסת החרדים".

ידידיה לוונטל: היו על הטיסה אולי 15 חרדים.

ישראל אייכלר: עכשיו אני אמור להיפגע.

ישראל אייכלר: מה זה משנה אם הוא חרדי או לא חרדי?

ידידיה לוונטל: זה לא משנה בכלל.

ישראל אייכלר: בפירוש לא.

ישראל אייכלר: מדובר פה בלקוחות מול החברה.

ידידיה לוונטל: זה היה קונצנזוס של אנשים שומרי שבת מכל הגוונים והעדות.

ידידיה לוונטל: אגב, היו על הטיסה שומרי שבת שהמשיכו לארץ – כל אחד ורמתו הוא.

ידידיה לוונטל: אמרו, הילדים שלנו בארץ ומבחינתנו זה פיקוח נפש – והמשיכו לארץ.

ידידיה לוונטל: אמרו שאומנם הם לא נוסעים בשבת, אבל הילדים שלהם בארץ ומבחינתם זה פיקוח נפש.

ידידיה לוונטל: עכשיו אני רוצה לתאר בדיוק אחד לאחד את מה שהיה.

ידידיה לוונטל: ביום רביעי, יום לפני הטיסה, כל אדם שהיה בניו יורק ידע שביום חמישי בין אחת לארבע יהיה שלג.

ידידיה לוונטל: ואכן ביום חמישי באחת וחצי היה שלג.

ידידיה לוונטל: אני למשל הייתי בפגישה בניו יורק ופחדתי שאני אפסיד את הטיסה, כי עזבתי את מנהטן בעשרים לארבע.

ידידיה לוונטל: ידעתי שיש לי סיכוי טוב לאחר את הטיסה, וה-waze באמת התחיל להראות שעה מאוחרת, אבל דיבר איתי חבר מהלאונג' ואמר לי שיש דחייה לשבע וחצי, אז ידעתי שאני מגיע בזמן.

ידידיה לוונטל: הגעתי בערך בשעה שש לשדה התעופה.

ידידיה לוונטל: בשש וחצי כל נוסעי הטיסה, שכמדומני זה 400 נוסעים, היו בשדה.

דובר: זה לא נכון, אבל תכף נתייחס לזה.

ידידיה לוונטל: בלאונג' אמרו שהטיסה סגורה וכל נוסעי הטיסה נמצאים.

ידידיה לוונטל: תמיד יש כאלה שלא מגיעים, אבל בלאונג' אמרו שהטיסה סגורה.

ידידיה לוונטל: אבל הדיילים לא הגיעו.

ידידיה לוונטל: בערך בשעה שמונה התחיל בורדינג, התחילו לעלות למטוס.

ידידיה לוונטל: הגענו למטוס, אני ישבתי בקומה העליונה, ואמרו לי שאני לא יכול לעלות למקום - - -

ישראל אייכלר: ישבת למעלה?

ידידיה לוונטל: לא נתנו לנו לעלות לשבת, ונאלצתי - - -

ישראל אייכלר: תסלח לי שאני שואל, אבל מה זה למעלה?

ידידיה לוונטל: מחלקת עסקים, בקדמת המטוס.

ידידיה לוונטל: אני ישבתי דלת ליד תא הטייס, לידי ישבה מנכ"לית יד ושם, ובזוג השני ישב הרב דרלי מטבריה.

ידידיה לוונטל: אני יודע איך קוראים לו כי בשלב מסוים הזמנתי אותו לשַבָּת.

ידידיה לוונטל: שלחתי לאשתי הודעה שתכין מיטות ואוכל, כי ככל הנראה יגיעו אלינו אורחים לשבת.

ידידיה לוונטל: זה היה עוד כשהם עבדו עלינו ואמרנו שאנחנו מגיעים הביתה לשבת.

ידידיה לוונטל: נתנו לנו לעלות למקום רק בשעה תשע ומשהו, שאז הגיע שאר הצוות.

ידידיה לוונטל: רוב הצוות הגיע עצבני ביותר.

ידידיה לוונטל: עצבני ביותר.

ידידיה לוונטל: במחלקה למעלה יש שתי דיילות – אחת הייתה מאוד נחמדה ונתנה שירות נפלא, והשנייה, פשוט אי אפשר היה לדבר איתה, הדבר היחיד שעניין אותה היה להביא אוכל לטייסים.

ידידיה לוונטל: השירות היה פשוט...

ידידיה לוונטל: לפחות בקומה למטה.

ידידיה לוונטל: הדיילים שברחו מלמטה עלו למעלה.

ידידיה לוונטל: למעלה היה מקום המפלט.

ידידיה לוונטל: בכל אופן, בערך בשעה תשע וחצי – ואני מניח שאני לא מדייק בזמנים – הטייס אמר שהוא הולך לעשות דיאייסינג, כלומר להוריד את הקרח.

ידידיה לוונטל: כמו שאותו יהודי כתב, הוא אמר:

ידידיה לוונטל: אני מתחייב שאנחנו נהיה בארץ שעה וחצי לפני שבת; אנחנו נטוס מהר, יש לנו מסלול מקוצר.

ידידיה לוונטל: בשלב הזה כבר היו אנשים שהתחילו להתמרמר ורצו לרדת.

ידידיה לוונטל: אבל הוא התחייב: אתם תהיו בארץ שעה וחצי לפני שבת.

ידידיה לוונטל: הוא הלך לדיאייסינג, וכבר נהיה 11 ומשהו.

ידידיה לוונטל: התחילו צעקות, אנשים רצו לרדת.

ידידיה לוונטל: הטייס אמר: אני חוזר לגייט, נא לשבת.

ידידיה לוונטל: הוא התחיל לזוז, הכריז "אני חוזר לגייט".

ידידיה לוונטל: חלק מהאנשים, אגב, לא היו חגורים.

ידידיה לוונטל: יש פוסטים שאנשים, לא דתיים, פרסמו.

ידידיה לוונטל: היינו עם הטלפון, לא היינו חגורים, ובכל זאת הטייס התחיל לזחול, כאילו הוא הולך לגייט, אבל בעצם הלך למסלול.

ידידיה לוונטל: ואז התחילו צעקות.

ידידיה לוונטל: ואז, ככל הנראה אחרי שדיברו עם הרב סורצקין, הוא קם ואמר: אני מכיר את הטיסות האלה, אנחנו ננחת לפני שבת, יסדרו לנו הכול.

ידידיה לוונטל: ואז נרגענו והמשיכה הטיסה.

ידידיה לוונטל: בשלב מאוחר יותר הודיע הטייס שנוחתים באתונה.

ידידיה לוונטל: התחיל רעש אימים במטוס.

ידידיה לוונטל: דיבר עם הטייס בטלפון יהודי לא דתי בשם ויליגר ואמר לו: אני אומר לך שהדתיים פה מוכנים לנחות בנמל התעופה בן גוריון.

ידידיה לוונטל: מנהלת הטיסה נתנה לו לדבר איתו בטלפון.

ידידיה לוונטל: הוא אמר לו שגם הדתיים מוכנים להגיע לארץ אם אתה נוחת לפני שבת, ואפילו לשהות שבת שלמה בשדה התעופה.

ידידיה לוונטל: הוא אמר: אני בודק.

ידידיה לוונטל: אחרי זה חזר: אנחנו נוחתים באתונה.

ידידיה לוונטל: התחיל בלגן שלם בטיסה, דתיים ולא דתיים.

ידידיה לוונטל: אגב, צריך להבין שהאנשים, הלא דתיים, כעסו מאוד על הדיילות, שהגיעו מאוד מאוחר.

ידידיה לוונטל: כל האנשים הגיעו לשדה, והן לא הגיעו.

ידידיה לוונטל: הדיילות, מתוך הכעס שלהן או מהמהומה שהייתה, אמרו: אנחנו לא נותנים שירות.

ידידיה לוונטל: ולא נתנו שירות.

ידידיה לוונטל: בביזנס למטה לא נתנו אוכל.

ידידיה לוונטל: אצלנו למעלה נתנו, אבל בביזנס לא נתנו, אני יודע את זה מנוסעים שהיו שם.

ידידיה לוונטל: גם במחלקות לא נתנו אוכל.

ידידיה לוונטל: הנוסעים התחילו לקחת אוכל לבד והחזירו את המגשים לבד למטבח.

ידידיה לוונטל: המטבח היה מלא בערימות של מגשים.

ידידיה לוונטל: כשהטייס הודיע שנוחתים שם, התחיל בלגן שלם.

ידידיה לוונטל: הדיילים התחילו לסדר באטרף את כל המטוס, כי אחרת אי אפשר לנחות.

ידידיה לוונטל: בנחיתה באתונה, היות שהיה בלגן שלם, היו מזוודות על הרצפה, אנשים לא היו חגורים – שאלה עבירות על חוק הטיס.

ידידיה לוונטל: הרי חובה של הטייסים על פי חוק הטיס לדאוג שהאנשים חגורים ושהתיקים של הנוסעים ושל הדיילים נמצאים בארונות.

ידידיה לוונטל: אלא שהמזוודות היו מפוזרות וחלק מהאנשים לא היו חגורים, כך שלפי הגדרת החוק היה סיכון של חיי אדם ורכוש.

ידידיה לוונטל: נחתנו באתונה.

ידידיה לוונטל: המלון היה מלון נחמד, מול שדה התעופה.

ידידיה לוונטל: אני הנחתי שלא יהיו מספיק חדרים, ואמרתי לחבר שאיתי "בוא נלך מהר, כי ודאי לא יהיו חדרים".

ידידיה לוונטל: אגב, חלק מהדיילים היו נחמדים ונתנו...

ידידיה לוונטל: לא ידענו לקראת מה אנחנו הולכים, אז לקחנו בייגל'ז שיהיה ללחם משנה ובקבוק יין לקידוש.

ידידיה לוונטל: אבל לא ידענו לְמה אנחנו הולכים.

ישראל אייכלר: לא ידעתם שיש חב"ד באתונה?

ידידיה לוונטל: המציאות היא שהיינו שבת שלמה בלי מזוודות.

ישראל אייכלר: איפה המזוודות?

ידידיה לוונטל: נסעו לארץ ככל הנראה.

ידידיה לוונטל: זאת אומרת שמיום חמישי בבוקר אנשים היו עם אותם בגדים עד מוצאי שבת.

ידידיה לוונטל: לי למזלי הייתה משחת שיניים וגרביים שקיבלתי במטוס.

ידידיה לוונטל: אבל אני אתן לכם דוגמה אחת: צלצל אליי השבוע עורך דין בשם משה יפה, שאמר לי שאני יכול להשתמש בשמו.

ידידיה לוונטל: הוא נסע עם בתו ליומיים לבית חולים.

ידידיה לוונטל: יש לבתו איזה סוג מחלה שהיא לא יכולה לאכול כל אוכל.

ידידיה לוונטל: כשנחתנו באתונה הוא פנה לצוות ואמר להם שיש לה בעיה רפואית: תרופות ואוכל.

ידידיה לוונטל: היא לא יכולה לאכול כל אוכל.

ידידיה לוונטל: ביקשו ממנו את מספר הטלפון.

ידידיה לוונטל: לא שאלתי אותו, אבל אני מניח שהוא השאיר את הטלפון שלו פתוח.

ידידיה לוונטל: הוא אמר לי: "עד היום לא חזרו אליי.

ידידיה לוונטל: למזלי התברר שהאורז שם היה עם שמן קנולה, אז בתי יכלה לאכול".

ידידיה לוונטל: הוא אומר שהוא עוד לא יודע מה ההשלכות הרפואיות של זה.

ידידיה לוונטל: זה רק אחד מהמקרים, ואני כבר לא מדבר על אלה שהיו עם ילדים בלי חיתולים.

ידידיה לוונטל: גם לא היו מספיק חדרים.

ידידיה לוונטל: אני ירדתי עם כניסת שבת ללובי ופגשתי שם אנשים.

ידידיה לוונטל: ..

ידידיה לוונטל: אמרו שאין חדרים, אז אחד שהוא קצת יותר מתמצא, מהבעלים של "איסתא", שולם לפידות, שהיה איתנו על הטיסה, אחד מ"המתפרעים", עשה הזמנה בטלפון ואמר שיש לו הזמנה וקיבל חדר.

ידידיה לוונטל: עוד יהודי שאני מכיר את שמו, קצת יותר אמיד, הוציא כרטיס אשראי ואמר: תנו לי סוויטה.

ידידיה לוונטל: לקח סוויטה.

ידידיה לוונטל: אחרים, שלא כל כך מתמצאים, לא עשו את זה.

ידידיה לוונטל: אני, כשאני הולך למלון, ילדיי לא ישנים איתי באותו חדר.

ידידיה לוונטל: אם אני הולך אז אני ישן עם רעייתי בלבד.

ידידיה לוונטל: אבל ירדתי וראיתי שיש אנשים שאין להם חדרים, אז הכנסתי אליי לחדר מישהו שאני לא מכיר, והוא היה איתי שבת שלמה.

ישראל אייכלר: ואיפה שאר האנשים ישנו?

ידידיה לוונטל: 20 איש כמדומני הלכו למלון אחר, ולהם בכלל לא היה מניין ולא היה כלום.

ידידיה לוונטל: ולגבי השאר – היו אנשים שהכניסו אנשים אחרים לחדר, אני לא הייתי היחיד.

ידידיה לוונטל: אני הכנסתי לחדר מישהו שאני לא מכיר.

ידידיה לוונטל: אני עד היום לא יודע את שמו, הוא מופיע לי בטלפון כ"חבר של מטוס".

ידידיה לוונטל: אנשי חב"ד אמרו שחבל מאוד שלא הודיעו להם קודם שתהיה כזאת כמות של אנשים.

ידידיה לוונטל: הם אמרו שמזל שהודיעו להם מהארץ לא לסמוך על מה שאל על אמרה להם, כי יש הרבה מאוד אנשים.

ידידיה לוונטל: והם באמת עשו יפה מאוד.

ידידיה לוונטל: הם בעצם אמרו שאם הם היו יודעים הם היו מתכוננים כמו שצריך.

ידידיה לוונטל: אז הם עשו שתי סעודות ולא שלוש סעודות; לקחו את האוכל וחילקו אותו רק לשתי סעודות.

ידידיה לוונטל: זה לא הסתיים רק בזה.

ידידיה לוונטל: במוצאי שבת המטוס המריא.

ידידיה לוונטל: אדון המנכ"ל כתב למישהו שהמטוס ימריא בשעה תשע וחצי.

ידידיה לוונטל: אלא שהמטוס המריא בשעה 12.

ישראל אייכלר: זאת אומרת שהם היו צריכים להביא מטוס מהארץ?

ידידיה לוונטל: אני לא יודע.

ידידיה לוונטל: ממה שאני הבנתי הם הביאו מטוס מרומא בכלל.

ידידיה לוונטל: בכל אופן, המטוס המריא בשעה 12, זאת אומרת, כמעט שבע שעות אחרי צאת שבת.

ידידיה לוונטל: יצאו מאתונה כמעט שבע שעות מצאת השבת, הצוות במקום לא קיבל את רשימת השמות, בצ'ק אין רשמו את השם של כל אחד ידנית.

ידידיה לוונטל: עמדו בתור לצ'ק אין כמה שעות.

ידידיה לוונטל: יצאנו מאתונה ב-12 והגענו ארצה כמעט בשתיים לפנות בוקר.

ידידיה לוונטל: המזוודות חיכו בצד, ואני לא אדבר על תלונות של אנשים שלקחו להם דברים ממזוודות והיו חסרים דברים וכו', לא זה המקום.

ידידיה לוונטל: בטיסה, שהיא טיסה קטנה, רק לאנשים האלה, היינו בלי מזוודות וגם לא ידענו איפה הן.

ידידיה לוונטל: כשנחתנו בארץ הודיעו שהן מחכות ליד המסלול.

ידידיה לוונטל: אגב, גם לא הודיעו שיש שירותי הסעה.

ידידיה לוונטל: התברר אחר כך שהיו שירותי הסעה, אבל לא הודיעו את זה לאנשים.

ידידיה לוונטל: נוסעי אל על שנחתו בארץ בשבת התקבלו עם שוקולדים, בעוד שאצלנו על הטיסה היו שני אנשי ביטחון, מה שבדרך כלל, אני מניח, אין בטיסה כזאת קטנה.

ידידיה לוונטל: אגב, אחד מהם, שיש לי את תמונתו פה, כשאנחנו עלינו לטיסה ואמרו לו שאנחנו "המתפרעים" – הזלזול שהיה לו על הפנים כלפי האנשים שעלו, היה מבייש גם הוא.

ידידיה לוונטל: לא לחינם דאגתי שיצלמו אותי כשרואים אותו ברקע, כי היה ברור שגם הוא ניזון מהכתבות שהוא קרא וממה שהיה פה בתקשורת על "טיסת החרדים המופרעים".

ידידיה לוונטל: אלה העובדות, תודה רבה.

ישראל אייכלר: אנחנו נעבור לאל על.

אמיר רוגובסקי: אני אמיר רוגובסקי, סמנכ"ל לקוחות ושירות.

ידידיה לוונטל: סליחה, רק עוד הערה אחת.

ידידיה לוונטל: נדמה לי שהאדון רוגובסקי – נדמה לי, אני לא בטוח שזה הוא – הופיע מולי בטלוויזיה, אני אפילו לא יודע באיזה תחנה, ואמר בריש גלי, קבל עם ועדה, שחרדים ניסו לפרוץ את דלת תא הטייס.

ידידיה לוונטל: אני מניח שבימים רגילים, במקרה הטוב היו אוזקים אותם מיד ובמקרה הרע היו יורים בהם.

ידידיה לוונטל: אנחנו ישבנו ליד תא הטייס ואני יכול להגיד שלא היה אחד שנקש על דלת תא הטייס, אפילו לא בטעות.

ידידיה לוונטל: זה הכול.

ישראל אייכלר: אמיר רוגובסקי, סמנכ"ל לקוחות ושירות, בבקשה.

אמיר רוגובסקי: אני אתחיל ואומר שאל על היא חברת תעופה שהלקוח הוא זכות הקיום שלה והיא עושה הכול כדי שהלקוחות יקבלו חוויה טובה וכדי להביא את הנוסעים שלנו בביטחון ובבטחה ליעדם במועד, כדי שיבחרו בנו גם בפעם הבאה שהם יטוסו.

אמיר רוגובסקי: אז מבחינתנו הדבר הראשון הוא שהלקוח עומד במרכז, וככל שלקוחות נפגעים, בכל אירוע, אנחנו מטפלים בזה ויודעים לתקן.

אמיר רוגובסקי: גם באירועים האלה, היכן שאנחנו נידרש להפיק לקחים, אנחנו נפיק את הלקחים.

אמיר רוגובסקי: אנחנו כבר הבענו את הצער שלנו על כך שהנוסעים לא הגיעו במועד שאנחנו רצינו להביא אותם לתל אביב, יום שישי בצהריים.

אמיר רוגובסקי: לגבי הטיסה הספציפית הזאת, כל היתר נתון בבדיקה.

אמיר רוגובסקי: אני אציין מספר עובדות, אבל אני רוצה להבהיר שוועדת הבדיקה לא סיימה את הטיפול שלה באירוע, וכשהיא תסיים ואנחנו נפרסם את כל המסקנות והפרטים, אנחנו נוכל להתייחס לכל הפרטים.

אמיר רוגובסקי: מדובר באירוע מורכב עם הרבה מאוד דעות ואמירות.

אמיר רוגובסקי: יש את האמירות שנאמרו כאן, ויש גם אמירות אחרות, גם של נוסעים, שלא נמצאים כאן בוועדה.

ישראל אייכלר: הם היו בכל כלי התקשורת, הנוסעים האלה.

אמיר רוגובסקי: נכון.

אמיר רוגובסקי: אני חושב שהדבר החשוב - - -

ישראל אייכלר: אגב, לגבי המועד של סיום הבדיקה, אמרו לנו שזה יהיה שבוע עד עשרה ימים, ואני חושב שאנחנו כבר שבועיים מהאירוע.

אמיר רוגובסקי: אני לא יודע מה נאמר, אבל אני יכול להגיד שהבדיקה עדיין לא הסתיימה.

אמיר רוגובסקי: אבל חלק מהממצאים אני כן אציין כאן.

אמיר רוגובסקי: אני רוצה להתחיל במשהו אחר, שעליו הגיע הזימון לכאן.

אמיר רוגובסקי: אדוני היושב-ראש, אנחנו כחברה פרטית חתומים על הסכם, וגם מצהירים על כך, שאנחנו לא טסים בשבת.

אמיר רוגובסקי: לא מטיסים נוסעים בשבת.

אמיר רוגובסקי: ואל על מקפידה על זה מהרגע שהדבר נחתם.

אמיר רוגובסקי: אל על מקפידה על זה קלה כחמורה.

אמיר רוגובסקי: ואני חושב שכאשר באים ומדברים על אל על בהיבט של שבת, צריך להכיר גם את הטוב בעניין הזה ולהגיד את זה.

אמיר רוגובסקי: וזה הדבר הראשון שהייתי מצפה שיגידו – שאל על לא מטיסה נוסעים בשבת, וגם באירוע הזה אל על לא הטיסה נוסעים בשבת.

אמיר רוגובסקי: אבל את זה לא שמענו מאף אחד מהאנשים שבאים ומלינים על כל האירוע.

אמיר רוגובסקי: אל על לא חיללה שבת ולא גרמה לנוסעים לחילול המוני של שבת.

אמיר רוגובסקי: אל על הקפידה על כך.

אמיר רוגובסקי: ואני מזכיר שבאותו יום הייתה טיסה אחרת, ואנחנו הצגנו את כל האסמכתאות וקיבלנו את כל האישורים על מנת שנוכל להגיע לתל אביב לאחר השבת, בשל סיבות של פיקוח נפש.

אמיר רוגובסקי: הצגנו את הכול, ולא היינו עושים את זה אלמלא היינו מקבלים את האישורים המוקדמים לנושא.

אמיר רוגובסקי: ולכן, כאשר אומרים "מדוע לא המשכתם לתל אביב, הרי גם הנוסעים שומרי השבת רצו", אני עונה ככה: אל על אינה מטיסה נוסעים בשבת, בין אם הם שומרים שבת ובין אם הם לא שומרים שבת.

אמיר רוגובסקי: אנחנו לא עושים הבחנה כזאת.

אמיר רוגובסקי: ואנחנו לא ניקח את הסיכון לחילול שבת המוני.

אמיר רוגובסקי: כי הרי אותו נוסע לא יודע מה הטייס מחשב בחישובים שלו, ואם המטוס היה נוחת דקה אחרי כניסת השבת היינו גורמים לחילול שבת המוני של 400 נוסעים.

אמיר רוגובסקי: ואת זה צריך לדעת ולהגיד.

ישראל אייכלר: אבל השאלה המרכזית היא למה לא נתנו לאנשים לרדת.

ישראל אייכלר: איפה זכות הבחירה החופשית?

ישראל אייכלר: בעיניי זאת כליאת אנשים לשווא.

אמיר רוגובסקי: אני אגע בעניין הזה, אבל קודם אני חוזר ואומר: אנחנו מקפידים על העניין של השבת.

אמיר רוגובסקי: וחשוב לציין שזאת החלטה של חברה פרטית-מסחרית, שבכל זאת קיבלה את ההחלטה הזאת.

אמיר רוגובסקי: למרות שיש כאלה שממליצים אחרת, אנחנו דבקים בהתחייבות שלנו כלפי כל הנוסעים שעולים על הטיסות שלנו.

אמיר רוגובסקי: לאותם נוסעים שמלינים על כך שנחתנו באתונה, לאותם נוסעים שאולי לא שומרים שבת, אנחנו אומרים: כשאתם עולים על טיסת אל על אתם יודעים שהיא לא תטוס בשבת.

אמיר רוגובסקי: לגבי הטענות שהושמעו, אני חייב לומר שהתחושה שלנו כחברה היא שמנסים לגרור את החברה למקום שהיא לא נמצאת בו.

אמיר רוגובסקי: דבר ראשון, אל על לאורך כל הדרך לא שיקרה.

אמיר רוגובסקי: היא אמרה אמת לאורך כל הדרך.

אמיר רוגובסקי: דבר שני, אנחנו לא הסתנו ולא האשמנו אף ציבור או מגזר כזה או אחר.

אמיר רוגובסקי: כשיש לנו עניין עם נוסע, יש לנו עניין עם נוסע, ולא משנה מה הדת, הגזע או המין שלו.

אמיר רוגובסקי: אנחנו לא מפלים בין נוסעים.

אמיר רוגובסקי: העניין שלנו הוא רק מול הנוסע, ואני מניח שהכנסת ואדוני היושב-ראש גם יתבעו מאל על להתייחס לכל הנוסעים באותה מידה, וכך אכן אנחנו עושים.

אמיר רוגובסקי: אנחנו לא מאשימים ציבור ולא האשמנו ציבור, ולא יימצא בכל הטענות והאמירות שהיו בתקשורת שנציג רשמי של אל על קם והאשים ציבור או מגזר כזה או אחר.

אמיר רוגובסקי: לכן אנחנו מבקשים להוציא אותנו מהוויכוח הציבורי הזה, שהוא לא ענייננו.

אמיר רוגובסקי: אנחנו חברה מסחרית שתפקידה להטיס נוסעים.

אמיר רוגובסקי: לגבי הסוגיות שעלו פה, אני אגע בחלק מהדברים.

ישראל אייכלר: אולי תתייחס לשאלה המרכזית, למה לא נתנו לאנשים לרדת, שזה הדבר הכי בסיסי שאפשר לבקש.

אמיר רוגובסקי: אני אגע בזה.

אמיר רוגובסקי: אבל קודם כול חשוב לי לומר שהאמירה שהדיילות איחרו היא אמירה שצריך לתקן אותה.

אמיר רוגובסקי: הצוות מגיע למטוס בהסעות על ידי חברת הסעות בניו יורק, כמו בכל מקום.

אמיר רוגובסקי: הצוות לא מגיע בכוחות עצמו.

אמיר רוגובסקי: הצוות נאסף על פי השעות שנקבעו על ידי אותה חברת הסעות, מתוך הנחה שהוא יגיע בזמן.

אמיר רוגובסקי: ומתוך שלוש הסעות שהיו, שתיים הגיעו והשלישית התעכבה, כי בציר התנועה שלה היו תאונות וסיפורים ודברים.

אמיר רוגובסקי: חבל שהיא התעכבה, אבל היא התעכבה, ואנחנו לא אומרים אחרת.

אמיר רוגובסקי: הבעיה היא שיש פה איזה ניסיון להאשים כאילו שהם בחרו לעצמם להגיע מאוחר.

אמיר רוגובסקי: הם לא בחרו בזה.

אמיר רוגובסקי: ההסעה אספה אותם, הם היו בזמן.

ידידיה לוונטל: רבע לארבע.

אמיר רוגובסקי: אני לא אתווכח על זה, אבל יש פה הרבה דברים שאתה אומר שהם אינם מדויקים, אבל אני מכבד אותך ולא רוצה לסתור את דבריך.

אמיר רוגובסקי: אז אל תסתור את דבריי.

ישראל אייכלר: סליחה, אבל בוועדה הזאת אין דיסקוסים, זו לא ועדה פוליטית, זו ועדה עניינית, כולם מדברים אליי.

אמיר רוגובסקי: היו גם כ-80 נוסעים שהגיעו באיחור לטיסה הזאת.

אמיר רוגובסקי: לשמחתנו ולשמחתם, מכיוון שהטיסה התעכבה גם הם היו יכולים לעלות על הטיסה.

אמיר רוגובסקי: יתרה מכך, נוסעים שהגיעו לטיסה הבאה וביקשו לעבור לטיסה הזו – גם אותם העברנו.

אמיר רוגובסקי: אותם נוסעים שהתעכבו, התעכבו בגלל השלג.

אמיר רוגובסקי: אני אראה רק תמונה אחת שחשוב לי להראות אותה בשביל להבין את המציאות שהייתה – מצב השלג בשדה התעופה.

אמיר רוגובסקי: עכשיו, צריך להבין מה הייתה הנסיעה של אותן דיילות במונית - - -

ישראל אייכלר: כשאני רואה את התמונה הזאת אני חושב שבאמת לא היו צריכים להמריא.

אמיר רוגובסקי: באמת הרבה מאוד חברות תעופה ביטלו את הטיסות, כולל טיסות לתל אביב.

אמיר רוגובסקי: אבל לאל על יש מחשבה אחת: להביא את הנוסעים ליעדם.

אמיר רוגובסקי: ועכשיו חשובות לי העובדות.

אמיר רוגובסקי: אומנם באיחור, אבל בשעה תשע ועשרים בערב שעון ניו יורק נסגרה הדלת והמטוס התנתק מהשרוול והתחיל בתנועה שלו.

אמיר רוגובסקי: המטוס היה אמור לנחות בשעה שתיים וחצי בצהריים לפי מסלול הטיסה המקורי ללא קיצורים וללא שום דבר, שזה קצת פחות משעתיים לפני כניסת השבת.

אמיר רוגובסקי: לכן לא הייתה שום סיבה שבעולם לקבל באותו רגע החלטה אחרת.

אמיר רוגובסקי: יתרה מכך, הייתה עוד טיסה, שיצאה אחרי.

אמיר רוגובסקי: כך שבוודאי לא הייתה שום סיבה לקבל החלטה לא לצאת ולנחות בישראל בשעה שתיים וחצי.

אמיר רוגובסקי: אלא שהמטוס התעכב בגלל ענייני מזג האוויר, ובאמת מספר אנשים נלחצו וביקשו לרדת מהטיסה.

אמיר רוגובסקי: עד פה העובדות נכונות.

אמיר רוגובסקי: אותם נוסעים שביקשו לרדת מהטיסה פנו לצוות, והצוות פנה לטייס ואמר שיש נוסעים שרוצים לרדת מהטיסה.

אמיר רוגובסקי: ועכשיו אני רוצה להסביר איך התהליכים קורים, ואם תרצו נציג רת"א יתמוך בדבריי.

אמיר רוגובסקי: אחד, כאשר מטוס נמצא על מסלול ההמראה הוא צריך לקבל אישור ממגדל הפיקוח לזוז משם.

אמיר רוגובסקי: הוא קיבל אישור.

אמיר רוגובסקי: אבל מרגע שהוא יוצא ממסלול ההמראה, סלוט ההמראה שלו כבר יכול להיאבד.

אמיר רוגובסקי: ודבר שני, הוא גם צריך לחזור ולהתחבר חזרה לגייט.

אמיר רוגובסקי: ועכשיו אתייחס לשאלתך, אדוני היושב-ראש, שאני חושב שיש לגביה איזו אי-הבנה של הדברים.

אמיר רוגובסקי: מטוס שצריך לחזור לגייט – צריך שיהיה גייט להתחבר אליו.

אמיר רוגובסקי: מגדל הפיקוח אמנם נתן לו אישור לצאת ממסלול ההמראה, אבל הוא לא נתן לו אישור להתחבר לגייט – ואת זה כולם שוכחים.

ישראל אייכלר: הוא יכול היה לבקש את זה.

אמיר רוגובסקי: הוא ביקש, אבל נאמר לו שרק שעתיים אחרי זה יהיה לו גייט פנוי.

אמיר רוגובסקי: עכשיו, אם הוא היה מחכה את השעתיים האלו, אם הוא היה צריך להוריד את הנוסעים, אז לפי הנחיות הביטחון, שהאמריקאים מאוד מקפידים עליהן, הוא היה צריך להוריד גם את הכבודה.

אמיר רוגובסקי: תארו לכם מטוס ג'מבו של 400 נוסעים ואנחנו צריכים עכשיו לחפש מזוודות של, נניח, 15 או 20 נוסעים.

ישראל אייכלר: לא, מבטלים את הטיסה, כי כבר שבת.

ישראל אייכלר: זה פשוט מאוד.

ישראל אייכלר: אם אתה צריך לחכות שעתיים לגייט אז אתה אומר: רבותיי, היות שאנחנו נגיע בשבת, אנחנו מבטלים את הטיסה, וכל מי שרוצה, נעביר אותו לטיסות אחרות.

אמיר רוגובסקי: לא היו טיסות אחרות, כי הטיסות האחרות לתל אביב בוטלו.

אמיר רוגובסקי: למעשה עמדו בפני הטייס שתי אפשרויות.

אמיר רוגובסקי: אפשרות אחת: להמתין לגייט ולבטל את הטיסה, שאז 400 נוסעים לא היו מגיעים לתל אביב לא ביום שישי בערב וגם לא במוצאי שבת.

אמיר רוגובסקי: להגיע במוצאי שבת בשעה אחת ועשרים זה עדיין יותר טוב מלהגיע ביום שני, שזה מה שהיה קורה, כי הטיסה הייתה יוצאת רק ביום ראשון הבא.

אמיר רוגובסקי: דבר שני, כאשר הוא עמד במסלול ונותרה בערך כשעה לשבת, קם ביוזמתו הרב סורצקין – שאנחנו מאוד מעריכים את התערבותו – ופנה לטייס וביקש להבין מה קורה.

אמיר רוגובסקי: הוא אמר לו, תקשיב, אם אנחנו ממריאים עכשיו יש לנו שעה לשבת; ואם לא אז לא, ואני מבטל את הטיסה.

אמיר רוגובסקי: הוא אמר לו "תן לי להרגיע אותם".

אמיר רוגובסקי: הוא הרגיע אותם ואמר "אתה יכול לצאת".

אמיר רוגובסקי: הטייס הודיע למגדל הפיקוח שהוא יוצא חזרה למסלול ההמראה.

אמיר רוגובסקי: הוא לא רימה.

אמיר רוגובסקי: הוא התכוון לטוס לתל אביב ולא לאתונה ולא לשום מקום.

אמיר רוגובסקי: האמירה שנאמרה פה שידענו מראש שהוא טס לאתונה, היא ממש לא נכונה, כפי שיוכח בוועדת הבדיקה.

אמיר רוגובסקי: הטייס חזר למסלול ההמראה, אחרי שהוא עשה הפשרה עוד פעם.

אמיר רוגובסקי: בינתיים הזמן עבר והוא המריא בשעה 23:45.

אמיר רוגובסקי: לכן האמירה של מר לוונטל פה אינה מדויקת.

אמיר רוגובסקי: הוא לא היה באחת-עשרה על מסלול ההמראה, אלא מ-21:40 עד 23:45.

אמיר רוגובסקי: זה הזמן שהוא היה בשטח.

ישראל אייכלר: היות ועל פי התקנון של הכנסת אנחנו צריכים לסיים ב-13:00 בגלל שהמליאה נפתחת, אני מבקש לצמצם.

אמיר רוגובסקי: אני אצמצם.

אמיר רוגובסקי: ב-23:45 הוא המריא.

אמיר רוגובסקי: כאשר הוא חישב ב-23:45 – ואם צריך גם נציג את המסקנות האלה בפני ועדת הרבנים לשבת – הוא יכול היה לנחות בשעה ארבע בתל אביב, שזה עדיין מספיק זמן לפני כניסת השבת.

אמיר רוגובסקי: הרב חיות, הרב של אל על – ואני לא מכיר עוד חברת תעופה שהייתה עושה את זה – נערך בשדה התעופה בנתב"ג לארח את הנוסעים שומרי השבת בשבת.

אמיר רוגובסקי: אני, זה לא ענייני אם מישהו לוקח נהג כזה או נהג אחר, אני לא עוסק בענייני הלכות, יש לי רב.

אמיר רוגובסקי: והרב של אל על אמר שהוא נערך לארח את הנוסעים בנתב"ג.

אמיר רוגובסקי: קיבלנו אישור משדה התעופה, פתחנו את הטרקלין של אל על ללינה, נערכנו עם כפר חב"ד להביא מנות לשדה התעופה.

אמיר רוגובסקי: כלומר, היינו ערוכים לזה.

אמיר רוגובסקי: אלא שלצערנו המטוס קיבל נתיב טיסה ארוך יותר על ידי מגדל הפיקוח של JFK, מסיבות של מזג האוויר וסיבות אחרות.

אמיר רוגובסקי: דבר שני, היו רוחות וכדומה.

אמיר רוגובסקי: אחרי מספר שעות – כפי שיעלה בוועדת הבדיקה – התברר לנו שיש סכנה לחילול השבת, כי בעקבות כל מה שציינתי עכשיו הטווח קוצר לסדר גודל של חמש דקות.

אמיר רוגובסקי: מנכ"ל אל על קיבל החלטה שהוא לא לוקח סיכון על חמש דקות ולכן המטוס ינחת באתונה, כי אנחנו לא מטיסים נוסעים בשבת.

אמיר רוגובסקי: אני חושב שצריך לכבד את ההחלטה של מנכ"ל אל על בסיטואציה הנוכחית, שלא לקחת סיכון על חמש דקות.

אמיר רוגובסקי: הוא לא לקח סיכון לגבי השבת, לא לגבי שום דבר אחר.

אמיר רוגובסקי: עכשיו, יש לי גם אמירות.

אמיר רוגובסקי: ..

אמיר רוגובסקי: הוזמנו 103 חדרים.

אמיר רוגובסקי: זה שהוא אומר שהתבססנו על מנות הגלאט – הוא צודק רק בחלק מהדברים, אני לא סותר אותו.

ישראל אייכלר: הוא דיבר עם מנהלת הטיסה, אותו בן אדם.

ישראל אייכלר: הוא אמר לה: כמה?

ישראל אייכלר: היא אמרה: יש לי פה 66 אנשים.

ישראל אייכלר: הוא שאל לפי מה.

ישראל אייכלר: היא ענתה: לפי ה"קושר".

ישראל אייכלר: אז הוא אמר: אבל יש פה 180 שומרי שבת.

אמיר רוגובסקי: אני אסביר את זה.

אמיר רוגובסקי: קודם כול, זו החלטה שקיבלנו בישראל, מנהלת השירות בטיסה לא קשורה לעניין.

אמיר רוגובסקי: אנחנו בדקנו כמה מנות גלאט יש שם, ראינו שיש 66, ואמרנו שנזמין סדר גודל של עוד 40 חדרים, אז הזמנו 103.

אמיר רוגובסקי: בסוף נשארו 157.

אמיר רוגובסקי: האם יכולנו לדייק יותר?

אמיר רוגובסקי: יכול להיות שבטיסה אחת בזבזנו חדרים ובטיסה אחרת.

אמיר רוגובסקי: ..

אמיר רוגובסקי: אבל להגיד שהזמנו רק...

אמיר רוגובסקי: שמעתי איזו אמירה של מישהו שהזמנו רק 20 חדרים.

אמיר רוגובסקי: לא, הזמנו 103 חדרים, ויש לי פה את כל הקבלות.

אמיר רוגובסקי: הזמנו מחב"ד 150 ארוחות, וגם על זה יש לי קבלות על ארוחות ששילמתי לחב"ד אתונה.

אמיר רוגובסקי: זאת פעם שלישית שאנחנו מנחיתים מטוס באתונה בשנים האחרונות, כך שאנחנו כבר מתורגלים איתם ולא צריכים סיוע מאף אחד.

ישראל אייכלר: אתם הזמנתם את חב"ד אתונה?

אמיר רוגובסקי: אנחנו הזמנו ואנחנו שילמנו על זה.

אמיר רוגובסקי: אנחנו משלמים לחב"ד מסיבה מאוד פשוטה: כי הרב מנדי פשוט עשה שם עבודה נפלאה, וזאת פעם שלישית שהוא עושה את זה עבור אל על.

ידידיה לוונטל: את זה אני מאשר.

אמיר רוגובסקי: התהליך שנעשה איתו היה מסודר, והזמנו 150 מנות.

אמיר רוגובסקי: גם זה לא היה מספיק, הוא צודק.

אמיר רוגובסקי: כי בסופו של דבר עשינו הערכה.

אמיר רוגובסקי: אבל להגיד שהערכנו רק לפי 66 או שהזמנו רק לפי 66 זו אמירה לא מדויקת.

ישראל אייכלר: ידעתם שזה 150 כפול שלוש?

אמיר רוגובסקי: כשאני מזמין מחב"ד אנחנו מזמינים גם לקידוש, גם לארוחת ערב שבת וגם למהלך השבת; אנחנו יודעים שהם לא יכולים לאכול במלון.

אמיר רוגובסקי: ואני אומר שוב, זו לא פעם ראשונה שאל על נחתה באתונה בגלל שבת, ואנחנו מתורגלים בעניין.

ישראל אייכלר: טוב, אני חייב לתת גם לרב גולדקנופף - - -

אמיר רוגובסקי: רגע, דבר אחרון.

אמיר רוגובסקי: אין לי ספק שהיו דברים שיכולנו לעשות יותר טוב, אני לא אומר שלא.

אמיר רוגובסקי: אבל להאשים אותנו בעלילות והסתות וכדומה, זה פשוט לא מקובל.

אמיר רוגובסקי: אנחנו האחרונים שנמצאים בלב הוויכוח הזה.

אמיר רוגובסקי: אנחנו מארחים במטוס אל על את כל הנוסעים ללא הבדל ומכבדים את כולם, אבל מצד שני, אנחנו חברה שומרת שבת, ופה אין דמוקרטיה – לא נטיס נוסעים בשבת.

אמיר רוגובסקי: וכך עשינו גם בטיסה הזאת.

ישראל אייכלר: תודה רבה.

אמיר רוגובסקי: אני רק אומר שכשנסיים את ועדת הבדיקה אנחנו נפיק את הלקחים, נוציא את המסקנות, אבל תנו לנו את הזמן שלנו.

אמיר רוגובסקי: אנחנו יודעים לתחקר את עצמנו.

אמיר רוגובסקי: תודה.

ישראל אייכלר: יכול להיות שאחרי שנקבל את הדוח נוכל לעשות דיון מעקב.

ישראל אייכלר: חבר הכנסת מלכיאלי, בבקשה.

מיכאל מלכיאלי: תודה, אדוני היושב-ראש.

מיכאל מלכיאלי: יש דבר אחד שכן צריך לדעת, ועליו היה הכעס הגדול שלי ושל אחרים.

מיכאל מלכיאלי: אתה אומר שאתם לא עומדים מאחורי כל הפרסומים.

מיכאל מלכיאלי: נכון, דובר אל על לא יצא באמירה שהחרדים התפרצו והתפרעו.

מיכאל מלכיאלי: אבל אני ציפיתי מכם שדובר שלכם יעלה באותו יום ויגיד שהדברים האלה הם לא על דעתכם ואתם לא מסכימים עם זה.

מיכאל מלכיאלי: אנחנו, הציבור החרדי, חשופים להסתה כל הזמן לצערנו הרב, ואתם כאילו הצטרפתם לחגיגה, כי לא הכחשתם מהצד.

ידידיה לוונטל: סליחה שאני מפריע, אבל גם הדוברים שלהם הצטרפו.

מיכאל מלכיאלי: הדוברים הצטרפו או לא – זה יינתן בוועדת הבדיקה.

מיכאל מלכיאלי: אבל אני חושב שחלק מהמסקנות שלכם צריך להיות שכשאתם רואים הסתה מול ציבור, אתם צריכים לקום ולהגיד שאין ידכם בחגיגה הזאת.

אמיר רוגובסקי: חבר הכנסת מלכיאלי, סליחה שאני קוטע אותך, אבל אני חייב לומר שני דברים.

אמיר רוגובסקי: אחד, אני באופן אישי אמרתי ברשת ב' בצורה הכי מפורשת שאנחנו לא מאשימים ציבור זה או אחר.

אמיר רוגובסקי: אני אמרתי את זה כבר ביום ראשון.

אמיר רוגובסקי: אבל זה נוח לתקשורת לא לצטט דברים.

אמיר רוגובסקי: בנוסף, ביום שלישי מנכ"ל אל על הוציא אחרי הפגישה עם הרב סורצקין הבהרה שאל על לא מאשימה.

אמיר רוגובסקי: זאת הייתה הבהרה שפורסמה בכל אמצעי התקשרות ופורסמה לכל עובדי אל על.

אמיר רוגובסקי: אני יודע שלפעמים לתקשורת נוח לעסוק בדברים אחרים, אבל אל על יצאה כבר מיום ראשון נגד הפרסומים שהאשימו מגזר כזה או אחר.

ישראל אייכלר: תודה רבה.

ישראל אייכלר: הרב גולדקנופף, בבקשה.

ישראל אייכלר: אבל אתה צריך לקצר, כי אנחנו קרובים לסיום.

יצחק גולדקנופף: ראשית כול אני רוצה להגיד תודה רבה לדוברים לפניי.

יצחק גולדקנופף: הוא דיבר על זה שאל על היום לא טסה בשבת, אבל הוא לא אומר את זה במדויק.

יצחק גולדקנופף: ההסכם הוא לא לטוס, לא להמריא ולא לנחות בשבת.

ישראל אייכלר: הטיסה מאתונה, בלי הנוסעים, נחתה פה בשבת?

יצחק גולדקנופף: לצערי כן.

ישראל אייכלר: וזה נוגד את ההסכם שלכם?

ישראל אייכלר: כי הוא אמר שההסכם הוא לא להטיס נוסעים.

יצחק גולדקנופף: נכון, אבל - - -

ישראל אייכלר: מה ההסכם אומר?

יצחק גולדקנופף: לא כתוב במפורט אם אותו מטוס שהביא את הנוסעים לאתונה יכול להמשיך לישראל ולחלל שבת, אל הפרטים האלה לא הגענו בהסכם שלנו עם אל על.

יצחק גולדקנופף: ההסכם שלנו עם אל על כפי שהוא היום – זה אחרי 2,000 שעות עבודה של ועדת הרבנים עם אל על.

יצחק גולדקנופף: אני בטוח שאם ידידיה לוונטל ישקיע את העבודה הזאת ביחסי הציבור שהוא רוצה מאל על - -

ידידיה לווינטל: אני לא רוצה יחסי ציבור מאל על בכלל.

יצחק גולדקנופף: - - אז את אותו שירות שהוא מדבר לגבי השבת – ככה הוא ידבר גם לגבי הלקוחות.

יצחק גולדקנופף: כי גם אני לא פעם נפגע שם מהדיילות, למרות שאני נוסע פעם בשנה.

ידידיה לווינטל: הדיילות בדרך כלל בסדר גמור.

יצחק גולדקנופף: אני רוצה להפריד את הנושא שלנו מהנושא של השבת.

יצחק גולדקנופף: אני לא אדבר על הנושא הפרסונלי, כי זה נושא שבו אל על צריכה להגיע להסדר עם הלקוחות שנפגעו.

יצחק גולדקנופף: כמו שאמרתם פה, זו בעיה שלכם עם הנוסעים, ואתם צריכים לראות שהלקוח יהיה כל פעם צודק ויהיה כל פעם מרוצה.

יצחק גולדקנופף: אבל לצערנו, הלקוחות שלכם עדיין לא מרוצים.

יצחק גולדקנופף: לגבי השבת, שזה לא ענייני הגוף אלא ענייני הנפש והרוח, יש פה שתי בעיות של אל על, מקומות שבהם וועדת הרבנים לא השלימה את ההסכם שלה עם אל על.

יצחק גולדקנופף: נקודה אחת זה הנושא של הכבודה.

יצחק גולדקנופף: לא מורידים אדם מהמטוס אם לא יכולים לאתר את הכבודה שלו.

יצחק גולדקנופף: לזה צריך למצוא פתרון.

יצחק גולדקנופף: כי אם קורה נושא של חילול שבת ואנחנו מוצאים שיש אנשים על המטוס שלא רוצים לחלל שבת – הכבודה שלהם תישאר על המטוס והוא ירד בלי הכבודה.

יצחק גולדקנופף: גם לפי חוקי השב"כ ולפי כל החוקים, צריך למצוא את הדרך איך אפשר להסדיר מקרה כזה, שמישהו בא ואומר שהוא לא רוצה לפגוע בערכים שלו.

יצחק גולדקנופף: או שנביא עדות מעורך דין, או עדות מרב או דיין, או מאב בית דין.

יצחק גולדקנופף: כמו שאנחנו מביאים אישור שהוא יכול להטיס חולה, שימצאו את הדרך איך בן אדם לא יכול - - -

ישראל אייכלר: אפשר לעשות דבר פשוט: מי שרוצה, שיירשם מראש ויגיד שהוא שומר שבת, ואז אם יש טיסה של יום חמישי, שישימו את המזוודות שלו מלכתחילה באיזושהי פינה.

יצחק גולדקנופף: הרב אייכלר, יש עוד דבר שאני רוצה להגיד לאנשי אל על שנמצאים כאן.

יצחק גולדקנופף: אני חושב שעם כל כך הרבה עוגמת נפש, כדאי לבטל את הטיסה הזאת.

יצחק גולדקנופף: הטיסה הזאת יוצאת ב-20:50 ומגיעה ב-14:15 לישראל - - -

ידידיה לווינטל: לא, זאת טיסה אחת קודם.

אמיר רוגובסקי: זאת טיסה שמגיעה ב-11:40.

יצחק גולדקנופף: 11:40 זה בנס; בדרך כלל היא מגיעה ב-12:30.

יצחק גולדקנופף: וב-12:30 להגיע לירושלים עם כל הפקקים, או לחיפה או למקום אחר – רבותיי, לא שווה לכם לקיים את הטיסה הזאת.

יצחק גולדקנופף: תרדו מהנושא הזה.

מיכאל מלכיאלי: זו לא בעיה שלהם.

מיכאל מלכיאלי: מי שגר בחיפה, שלא יעלה על המטוס הזה.

יצחק גולדקנופף: אז שלא יעלו על המטוס הזה.

יצחק גולדקנופף: אנחנו נוציא הודעה שאנשים חרדים לא יעלו על המטוס הזה.

ישראל אייכלר: הגמרא אומרת שאסור לצאת ביום שישי מצור לצידון אחרי חצות.

ישראל אייכלר: יהודה, אתה רוצה לומר משפט?

ישראל אייכלר: בתור מה?

יהודה משי זהב: בתור הכרת הטוב.

יהודה משי זהב: אנחנו עדים לאווירה של עליהום; שיש הזדמנות וכל אחד מביא את הסיפור האישי שלו, "לא קיבלתי את זה, לא קיבלתי את זה".

יהודה משי זהב: אבל אני חושב שהאווירה של העליהום - - -

ישראל אייכלר: העליהום היה נגד הנוסעים, לא נגד אל על.

יהודה משי זהב: גם וגם וגם.

יהודה משי זהב: יש לנו שתי אוזניים ואנחנו שומעים גם את זה וגם את זה.

יהודה משי זהב: אבל צריך גם הכרת הטוב.

יהודה משי זהב: אל על אומנם היא חברה פרטית, אבל בסוף היא חברה לאומית, ואני לא אדבר פה על מלחמת יום הכיפורים, שהם היחידים שהביאו חיילים ונשק, וכך גם יהיה במלחמה הבאה – לא תהיה פה חברה אחרת.

יהודה משי זהב: לכן אי אפשר לשפוך את התינוק עם המים.

יהודה משי זהב: יש כל כך הרבה טוב באל על.

יהודה משי זהב: אני כארגון זק"א – אתם לא מבינים בכמה חולים, פצועים, הרוגים, תרופות וכדומה הם מסייעים.

יהודה משי זהב: אין שום חברה שהייתי ניגש אליה ומבקש מהם טובה ככה.

יהודה משי זהב: גם אצל החשמונאים היו דברים רעים שהם עשו, אבל מזכירים רק את הדברים הטובים - - -

ישראל אייכלר: תודה רבה.

יהודה משי זהב: אז לא היה לך את הסלט של אשתך באותו שבת, אבל לא צריך להתלונן.

יהודה משי זהב: בסך הכול הייתה חוויה, כולם חזרו הביתה, והכול בסדר.

ישראל אייכלר: יהודה, תודה רבה, תודה.

יהודה משי זהב: לא צריך את העליהום על אל על.

יהודה משי זהב: אל על היא חברה עם הרבה מאוד מעשי חסד, וצריך לזכור להם את זה.

ישראל אייכלר: תודה רבה.

ישראל אייכלר: אדוני, משפט אחד, כי אני חייב לסכם.

אפרים קמיסר: אני אפרים קמיסר, מנהל משרד נסיעות ואיש רדיו.

אפרים קמיסר: אני יושב על הצומת שבו התרחשה התאונה הזאת.

אפרים קמיסר: כי התאונה הזאת לא התרחשה רק עם הנוסעים, היא התרחשה - - -

אמיר רוגובסקי: אירוע.

אפרים קמיסר: תאונה.

אפרים קמיסר: אני יושב בדיוק על הצומת הזה.

אפרים קמיסר: זה היה צריך להיגמר באותו יום ראשון.

אפרים קמיסר: היה צריך לגמור את זה תוך יום אחד.

אפרים קמיסר: כמו שחבר הכנסת מלכיאלי אמר, הייתה צריכה להיות ביום ראשון דוברוּת נכונה יותר, מחייכת יותר, אוהדת יותר – ואז לא היה סיפור.

ישראל אייכלר: תודה רבה לקמיסר.

ישראל אייכלר: אני חושב שאמרת את אחד המשפטים הכי נכונים בסיפור הזה, שנוגע לא לתפעול אלא ליחס שהיה אחר כך.

ישראל אייכלר: אני רוצה לסכם את הדיון.

ישראל אייכלר: הוועדה שמעה את נציג הנוסעים עו"ד ידידיה לוונטל ושמעה את סמנכ"ל לקוחות ושירות של אל על, אמיר רוגובסקי.

ישראל אייכלר: הוועדה גם שמעה בדאגה, מפי הנוסעים, על היחס המשפיל שהם עברו ועל הסבל שהם נאלצו לעבור לפני השבת, ובעיקר על כליאת שווא של נוסעים שביקשו לרדת ואפשר היה להוריד אותם.

ישראל אייכלר: לפי התמונות והעובדות, הנכונות, שהביא מר אמיר רוגובסקי, המסקנה הפשוטה היא שהטיסה הזאת לא הייתה אמורה לצאת, היו צריכים לבטל אותה, גם בגלל השלג וגם בגלל התנאים והמצב.

קריאה: אבל להגדיר את זה ככליאת שווא - - -

ידידיה לווינטל: כן, זאת הייתה כליאת שווא.

ישראל אייכלר: כשאדם אומר שהוא רוצה לרדת ואתה לא נותן לו, זה כליאת שווא.

ישראל אייכלר: אני מדבר במונחים ציבוריים, לא במונחים משפטיים; אני לא מדבר על כליאת שווא משפטית, אני מדבר על כליאת שווא עובדתית.

ישראל אייכלר: לגבי הכתבות השקריות שפורסמו באמצעי התקשורת בשבת – אומנם הוועדה קיבלה את תשובתה של אל על שזה לא בא ממנה, אבל נוסעי אל על סבלו מאוד מההסתה שהייתה באמצעי התקשורת ולא שמענו הכחשה מספיק גורפת ומספיק חזקה.

ישראל אייכלר: הוועדה שמעה מפי סמנכ"ל אל על מר אמיר רוגובסקי כי הוקמה ועדת בדיקה לאירוע, שטרם סיימה את בדיקתה.

ישראל אייכלר: כשהיא תסיים היא תדווח לוועדה בהקדם האפשרי על מסקנותיה.

ישראל אייכלר: ייתכן שאנחנו נקיים דיון מעקב.

ישראל אייכלר: באופן עקרוני, כפי שאמרתי ליושב-ראש אל על, אני אומר גם לכם נציגי אל על ואני אומר גם לציבור: כמו שבנושא בטיחות הטיסה כשיש ספק אין ספק, כך גם לגבי השבת.

ישראל אייכלר: אצל אנשים שומרי שבת צריך להבין שכשיש ספק אין ספק.

ישראל אייכלר: אם אי אפשר לנסוע, לא נוסעים.

ישראל אייכלר: ואם יש ספק – לא נוסעים.

ישראל אייכלר: ואפילו אם כן נוסעים, צריך לאפשר למי שלא רוצה לנסוע לרדת.

ישראל אייכלר: ואם צריך לסדר את המזוודות מלכתחילה באופן שיוכלו להוריד אותן מבלי לחפש – מה טוב.

ישראל אייכלר: הוועדה פונה להנהלת אל על כחברה שלא מטיסה בשבת ומבקשת להסדיר נהלים חדשים ומדיניות חדשה, כולל הכשרה לדיילים ולמנהלי הטיסות שנוגעת לציבור הנוסעים שומרי השבת.

ישראל אייכלר: זה לא רק בעניין השבת, זה גם בעניין תפילות – מתי כן אפשר להתפלל, מתי אי אפשר.

ישראל אייכלר: אפשר להסדיר את זה, כמו בחברות מכובדות שמסדירות את זה.

ישראל אייכלר: אני רוצה לציין נקודה שאולי נעשה עליה פעם דיון: יש נשים שזכויותיהן נרמסות על ידי זה שמחייבים אותן לשבת ליד גברים.

ישראל אייכלר: הן רוצות לשבת בנפרד, וצריך לאפשר לאישה – זו זכותה – לא לשבת ליד גבר.

ישראל אייכלר: זה דבר מאוד חשוב, במיוחד ביום מאבק על זכויות האישה.

ישראל אייכלר: אני חושב שלאל על זה יהיה חשוב מאוד שאישה תוכל לבקש מקום שאיננו ליד גבר.

מיכאל מלכיאלי: גם גבר, אם הוא יבקש.

ישראל אייכלר: גבר?

ישראל אייכלר: חס וחלילה, אל תגיד דבר כזה.

ישראל אייכלר: אבל אישה – יש לה זכות.

ישראל אייכלר: אני רוצה לציין שבאל על אמרו לי שכאשר אנשים באים ומבקשים, הם מכבדים את הבקשות האלה.

ישראל אייכלר: בתוך כל הדברים, אנחנו רוצים לשבח את חברת אל על על זה שהיא לא מטיסה נוסעים בשבת, דבר שאין לו אח ורע.

יצחק גולדקנופף: היא עומדת בזה, היא עומדת.

ישראל אייכלר: הבעיה בוועדה שלנו היא שהיא עוסקת בבעיות.

ישראל אייכלר: באים פה אנשי אגד ואומרים "אתה לא מספר שאנחנו מסיעים מיליוני אנשים ביום והכול בסדר.

ישראל אייכלר: רק כשלא בסדר אתה מספר".

ישראל אייכלר: אז אותו דבר לגבי אל על.

ישראל אייכלר: אנחנו עוסקים אומנם בבעיות, אבל אני לא שוכח את הדברים הטובים שאל על עושה.

ישראל אייכלר: אבל כן היה כשל ניהולי בטיסה הזאת, וצריך עכשיו להסיק מסקנות כדי שבפעם הבאה שיש מקרה כזה, ידעו בדיוק מה צריך לעשות ומה לא לעשות.

ישראל אייכלר: נהלים.

ישראל אייכלר: אני מאחל לכולם חנוכה שמח, תודה רבה, הישיבה נעולה.